**77**

**Návrh VlÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č.** **597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa dopĺňajú niektoré zákony**

Podľa § 89 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov *„Za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, národná rada sa môže na návrh vlády uzniesť na skrátenom legislatívnom konaní o návrhu zákona.“*.

Návrhom zákona, ktorým sa dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa dopĺňajú niektoré zákony sa plní jeden z cieľov Plánu obnovy a odolnosti SR schváleného uznesením vlády SR č. 221 z 28. apríla 2021– ide o  cieľ reformy 3 komponentu 6.

Prvým krokom plnenia cieľa bola komplexná zmena systému a transformácia zariadení poradenstva a prevencie. Druhým krokom plnenia cieľa je zmena financovania zariadení poradenstva a prevencie. Navrhovaná zmena financovania spočíva v tom, že cirkevné zariadenia poradenstva a prevencie a súkromné zariadenia poradenstva a prevencie už nebudú financované obcami alebo samosprávnymi krajmi z výnosu dane z príjmov fyzických osôb, ale budú financované zo štátneho rozpočtu. Zároveň pri financovaní štátnych aj neštátnych zariadení poradenstva a prevencie sa bude postupovať nielen podľa počtu detí, ale aj podľa výkonov odborných činností.

 Schválený zákon má byť prílohou k 4. žiadosti o platbu z prostriedkov Plánu obnovy a odolnosti SR. Táto žiadosť o platbu sa má podávať 15. decembra 2023, pričom zákon sa k žiadosti prikladá ako dôkaz splnenia cieľa. Preto je nevyhnutné, aby bol návrh zákona schválený Národnou radou Slovenskej republiky ešte pred podávaním 4. žiadosti o platbu. Na základe uvedeného nie je objektívne možné návrh zákona prerokovať štandardným legislatívnym procesom a návrh zákona je potrebné bezodkladne predložiť na rokovanie Národnej rady Slovenskej republiky.

Pokiaľ Slovenská republika nesplní tento cieľ v uvedenom termíne, dôjde k ohrozeniu poskytnutia finančných prostriedkov z prostriedkov Plánu obnovy a odolnosti SR na základe 4. žiadosti o platbu. Z tohto dôvodu, hrozia Slovenskej republike značné hospodárske škody, čím je splnená jedna z materiálnych podmienok na skrátené legislatívne konanie.

Na základe uvedených skutočností z dôvodu **možných značných hospodárskych škôd** je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej**, aby sa Národná rada Slovenskej republiky uzniesla na skrátenom legislatívnom konaní** o vládnom návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa dopĺňajú niektoré zákony.

V Bratislave 29. novembra 2023

**Robert Fico**

predseda vlády

Slovenskej republiky

**Tomáš Drucker**

minister školstva, vedy, výskumu a športu

Slovenskej republiky